## El Consell aprova 127,4 milions d’euros en ajudes directes a empreses danyades per la riuada per a recuperar la indústria, el comerç i l’hostaleria

*** El pla Ara Empreses destina 47,8 milions d’euros a pimes industrials, i 79,6 milions d’euros a comerços, hostaleria i servicis, amb ajudes de fins a 100.000 euros i 50.000 euros, respectivament
* Preveu la possibilitat d’avançament del 50 % de la subvenció amb l’objectiu d’agilitzar la recuperació empresarial
* El termini per a presentar les sol·licituds començarà el pròxim 15 d’abril i finalitzarà el 30 de juny de 2025**

El Consell ha aprovat un decret per a la concessió directa de 127,4 milions d’euros en ajudes dirigides a donar suport a la recuperació i reactivació de les pimes d’indústria, comerç, hostaleria i servicis danyades per la riuada a través del pla Ara Empreses.

Amb estes subvencions, que seran tramitades per Ivace+i, la Generalitat dona una resposta efectiva a la situació de les empreses afectades perquè puguen recobrar la seua productivitat i competitivitat i accelerar la reactivació econòmica.

L’objectiu és ajudar-les en qüestions com l’adquisició i la reparació de maquinària o equips directament vinculats a l’activitat, entre d’altres. Així mateix, les ajudes directes inclouen costos de reparació, adaptació i millora d’instal·lacions i gastos d’auditoria per a la preparació dels comptes justificatius de subvenció.

Ara Empreses consta de dos programes d’actuació: un dirigit a pimes industrials, així com a persones jurídiques propietàries d’immobles en els quals s’estava desenrotllant l’activitat industrial, amb un pressupost de 47,8 milions d’euros; i un altre programa dotat amb 79,6 milions d’euros destinat a pimes dedicades a activitats en matèria de comerç, hostaleria i servicis.

**Avançament ajuda**

Se subvencionaran tant pimes que ja hagen realitzat inversions per a la recuperació després de la riuada, com a aquelles que encara no han pogut afrontar-les, amb la possibilitat que puguen sol·licitar un avançament del 50 % de l’ajuda concedida en el moment de la presentació de la sol·licitud, amb la finalitat d’agilitzar la seua recuperació empresarial.

**Quantia ajudes**

Quant a la quantia de les ajudes per al programa pimes industrials serà fins al 50 % dels costos subvencionables, amb un màxim de 100.000 euros. En el cas de persones jurídiques propietàries d’immobles amb activitat industrial, el màxim serà de 20.000 euros. Per al programa comerços, hostaleria i servicis, l’ajuda serà de fins al 70 % dels costos subvencionables, amb un màxim de 50.000 euros.

El projecte haurà d’haver-se desenrotllat en el període comprés entre el 29 d’octubre de 2024 i el 30 d’octubre de 2025.

**Terminis**

Les subvencions es podran sol·licitar de manera telemàtica des del pròxim 15 d’abril fins al 30 de juny de 2025. Només es podrà realitzar una sol·licitud per empresa. El termini de justificació dels gastos executats i pagats serà fins al 30 d’octubre de 2025.

Fecha: 01/04/2025